אולנד

**אולנד** (בשוודית: **Åland**, בפינית: **Ahvenanmaa**) היא קבוצת איים בים הארכיפלג שבים הבלטי, בין פינלנד ושוודיה.

אולנד היא פרובינציה אוטונומית ומפורזת השייכת לפינלנד. יש לה פרלמנט, דגל, בולים וכח משטרה משלה. כמעט כל תושבי אולנד הם שוודים מבחינה אתנית, ושפת הפרובינציה היא שוודית. תושבי המקום נושאים דרכונים פיניים עם הכיתוב Åland.

ממוזער|250px|דרכון המונפק לנתינים פינים החיים באולנד

## היסטוריה
אולנד השתייכה בעבר לממלכת שוודיה. אולם, בעקבות המלחמה הפינית בין רוסיה לשוודיה בשנים 1808–1809 ויתרה שוודיה על אולנד, יחד עם פינלנד, לטובת רוסיה במסגרת הסכם פרדריקסהאמן שנחתם ב-17 בספטמבר 1809. עם התמוטטות רוסיה הצארית העבירו תושבי אולנד באוגוסט 1917 בקשה לממשלת שוודיה לשוב לריבונות שוודית. פינלנד, שהכריזה על עצמאות בדצמבר 1917, לא הסכימה לכך, אולם נאותה להעניק אוטונומיה מסוימת לתושבי אולנד, במסגרת חוק משנת 1920. הסוגיה נדונה בחבר הלאומים, שביוני 1921 קבע הסכם פשרה בין הצדדים: אולנד נותרה בריבונות פינית, אולם פינלנד התחייבה לשמור על התרבות והשפה השוודית באולנד יחד עם האוטונומיה המובטחת. בנוסף, נקבע כי אולנד תיוותר מפורזת. בשנת 1922 נערכו הבחירות הראשונות לפרלמנט האולנדי, אשר התכנס לראשונה ב-9 ביוני. יום זה נחוג כיום הלאומי האולנדי.

## פוליטיקה
אולנד היא אוטונומיה אשר לה מערכת פוליטית משלה. אף על פי שאולנד היא אוטונומיה, היא עדיין רשאית לבחור נציג אחד שייצג אותה בפרלמנט הפיני. בפרלמנט של אולנד 30 מושבים. המפלגה השולטת בו היא מפלגת "מרכז אולנד", שהשיגה בבחירות בשנת 2011 שבעה מושבים.

החוק הפיני חל בעניינים הנוגעים למדיניות החוץ, המשפט האזרחי והפלילי, המכס והמדיניות המוניטרית.

### אולנד והאיחוד האירופי
ב-20 בנובמבר 1994 נערך משאל עם באולנד בנושא ההצטרפות לאיחוד האירופי. רוב התושבים הצביעו בעד ואולנד הצטרפה לאיחוד בעקבות פינלנד בשנת 1995, תחת מספר סייגים כגון הקביעה כי רק תושבי אולנד רשאים להחזיק בנדל"ן או חברות באיים (אך בפועל סייגים אלו אינם מיושמים בחומרה). סייג חשוב נוסף אשר פינלנד דרשה בעת ההצטרפות לאיחוד האירופי הוא כי מעבורות בין פינלנד לשוודיה ימשיכו ליהנות מהזכות למכור מוצרים פטורים ממכס בתנאי שהמעבורות יעגנו במרייהאמן (בפועל, מדובר בעיקר במשקאות אלכוהוליים). כפועל יוצא מכך, אולנד מהווה אזור-מס נפרד. תושבי אולנד פטורים מחוק גיוס חובה לכוחות המזוינים של פינלנד.

## דמוגרפיה
בשנת 2018 מנתה אוכלוסיית אולנד 29,789 נפש. כ-90% מהאוכלוסייה מתגוררים על האי פסטה אולנד. בעיר הבירה מרייהאמן מתגוררים כ-39% מתושבי החבל (11,743 בשנת 2018). מרייהאמן נוסדה בשנת 1861 על ידי הצאר אלכסנדר השני, אשר קרא לעיר על שמה של אשתו. פירוש השם הוא "הנמל של מארי". יש רק 11,743 תושבים במרייהאמן, אך לעיר באים עד 1.5 מיליון מבקרים בשנה. כמעט כל תושבי אולנד הם שוודים מבחינה אתנית.

רוב תושבי אולנד (82.1%) משתייכים לכנסייה הלותרנית.

### שפות באולנד
נכון לשנת 2018 מדוברות באולנד עשר שפות. השפות המדוברת ביותר באולנד הן:
*שוודית: 25,847 דוברים (86% מהאוכלוסייה)
*פינית: 1,405 דוברים (4.7% מהאוכלוסייה)
כל שאר שמונה השפות, מדוברות (כולן ביחד) רק על ידי 9.3% מהאוכלוסייה.

## גאוגרפיה
קבוצת האיים אולנד כוללת כ-6,500 איים, כמעט 300 מתוכם מיושבים ועוד כ-80 לא מיושבים, והיתר הם שוניות וסלעים אשר קטנים מכדי להיות מיושבים. שטחם הכולל הוא 6,784 קמ"ר. האי הגדול ביותר הוא פסטה אולנד, שטחו הוא 1,010 קמ"ר והוא נמצא 40 ק"מ מזרחית לחוף השוודי.

מבחינה מוניציפלית מחולקת אולנד ל-16 רשויות, (כאשר שמונה מתוכן מחלקות את האי המרכזי):

## ראו גם

* דגל אולנד
* המנון אולנד

## קישורים חיצוניים

* 
* חוק האוטונומיה האולנדית (תרגום לאנגלית)

## הערות שוליים

*
קטגוריה:איים באוקיינוס האטלנטי
קטגוריה:איים בים הבלטי
קטגוריה:חברות מיוחדות באיחוד האירופי
קטגוריה:אזורים בעלי שלטון עצמי
קטגוריה:פינלנד: איים
קטגוריה:חברות המועצה הנורדית
קטגוריה:מדינות וטריטוריות שהוקמו ב-1920